Geen duidelikheid oor toekoms van NWU se Mafikeng-kampusDie skade wat deur betogers aangerig is op die NWU se Mafikeng-kampus. Foto: Facebook Die bestuur van die Noordwes-Universiteit (NWU) het Donderdag gesê ŉ uitgebreide plan sal opgestel word om die Mafikeng-kampus so gou moontlik te heropen, maar wanneer dit sal gebeur, is nog nie duidelik nie. Prof. Dan Kgwadi, visekanselier van die NWU, het in ŉ verklaring gesê hy is geskok oor die geweld wat Woensdag op die kampus gewoed en daartoe gelei het dat die kampus vir ŉ onbepaalde tyd gesluit moes word. “Dit het gebeur ten spyte van alle pogings wat ek, saam met die kampusbestuur, aangewend het om die situasie te hanteer,” het hy gesê. Volgens Kgwadi is die geweld nie ŉ geïsoleerde voorval nie en moet op nasionale vlak hanteer word. “Ek het [Donderdag] ’n vergadering met die minister van hoër onderwys en opleiding en Universities South-Africa bygewoon. Verder is ek heeltyd in verbinding met alle kampusbesture om op die hoogte te bly van die huidige stand van sake.” Die skade wat deur betogers aangerig is op die NWU se Mafikeng-kampus. Foto: Facebook Intussen het die NWU-bestuur bevestig dat dit nie moontlik sal wees om die studente van die Mafikeng-kampus op die Potchefstroom- of Vaaldriehoek-kampus te huisves nie, aangesien die lesinglokale en koshuise reeds vol is. Of die studente van die Mafikeng-kampus in staat sal wees om hul studie vanjaar betyds af te handel, is steeds nie duidelik nie. Adv. Johan Kruger, NWU-raadsvoorsitter, het Vrydag aan Maroela Media gesê hy is nog nie bewus van enige besluite wat geneem is rakende die studie van die Mafikeng-kampusstudente nie. “Hierdie besluite sal deur die institusionele bestuur geneem word en hulle hou ons deurlopend ingelig van alle besluite. Ek het egter nog geen terugvoer ontvang spesifiek met betrekking tot die studie van die Mafikeng-kampus se studente nie,” het hy gesê. Hy het beklemtoon dat die raad die voorvalle van vandalisme en geweld ten sterkste veroordeel en dat hulle hul voortgesette ondersteuning aan alle sfere van bestuur by die NWU sal gee. “Die raad het volle vertroue in die vermoë van die bestuur, onder leiding van die visekanselier, prof. Dan Kgwadi, om die situasie doeltreffend en met wysheid te hanteer.” Maroela Media kon nie Vrydagoggend ŉ woordvoerder van die universiteit bereik nie.